P6_TA(2006)0357

Nordkoreanske asylansøgere, især i Thailand

Europa-Parlamentets beslutning om nordkoreanske asylansøgere, især i Thailand

Europa-Parlamentet,

- der henviser til sine tidligere beslutninger om Nordkorea,

- der henviser til bestemmelserne i Genève-konventionen af 1951 om flygtninges retsstilling og 1967-protokollen hertil,

- der henviser til forretningsordenens artikel 115, stk. 5,

A. der henviser til, at titusindvis af nordkoreanere i de seneste år er flygtet fra deres hjemland på grund af undertrykkelse og udbredt hungersnød, og at nogle af dem har risikeret deres liv ved at rejse gennem Kina for at komme til Thailand, Vietnam, Cambodja, Sydkorea og andre sydøstasiatiske lande,

B. der henviser til, at Den Demokratiske Folkerepublik Korea har ratificeret den internationale konvention om borgerlige og politiske rettigheder,

C. der henviser til, at Thailand er blevet transitland for nordkoreanere, der flygter fra deres hjemland, hvilket sætter de thailandske myndigheder i en vanskelig situation i forhold til Den Demokratiske Folkerepublik Korea, som de står på venskabelig fod med,

D. der henviser til, at antallet af nordkoreanske, burmesiske, laotiske og kinesiske flygtninge, som er i transit på det thailandske territorium er steget væsentligt i det seneste år,

E. der henviser til de thailandske myndigheders ønske om at håndhæve sin lovgivning om ulovlig indvandring,

F. der henviser til, at thailandsk politi den 22. august 2006 anholdt en gruppe bestående af 175 asylansøgere — 37 mænd, 128 kvinder og 10 børn — som de foregående to måneder havde gemt sig i et forladt hus i den thailandske hovedstad Bangkok,

G. der henviser til, at disse asylansøgere, som udgør den største gruppe nordkoreanere, der nogensinde er anholdt i Thailand, blev tiltalt for ulovlig indrejse, og deres sag kom for retten, hvor de blev idømt en bøde på 6000 baht (160 USD) hver og en fængselsstraf på 30 dage, fordi de ikke kunne betale,

H. der henviser til, at 16 medlemmer af denne gruppe har fået meddelt flygtningestatus af det kontor, som FN's Højkommissariat (UNHCR) har i Bangkok, og at de skal forlade Thailand i løbet af få dage for at tage til Sydkorea, der giver statsborgerskab til afhoppere fra Nordkorea,

I. der henviser til, at regeringer, der har undertegnet 1951-konventionen om flygtninges retsstilling og 1967-protokollen hertil, er forpligtet til at give UNHCR adgang til personer af enhver nationalitet, herunder nordkoreanere, der søger asyl i et andet land,

J. der henviser til, at situationen for de resterende asylansøgere fortsat er uholdbar, og at problemet må løses hurtigt,

1. beklager som i tidligere beslutninger, at tusinder af nordkoreanske borgere flygter fra deres land på grund af undertrykkelse, hungersnød og økonomisk tilbagegang,

2. opfordrer de thailandske myndigheder til ikke at repatriere de nordkoreanske flygtninge, eftersom dette vil få alvorlige følger for flygtningene og deres familier;

3. opfordrer Thailand, som er kendt for sin lange tradition med at modtage flygtninge, og som er et ansvarligt medlem af det internationale samfund, til i tæt samarbejde med UNHCR og andre humanitære organisationer at søge at finde en hurtig og acceptabel løsning for de nordkoreanske flygtninge ved at sende dem til et tredjeland efter deres eget valg efter udløbet af deres fængselsstraf på 30 dage;

4. opfordrer de lande, der er i stand til at modtage flygtningene, om at meddele dette snarest, således at de ikke fortsat skal tilbageholdes;

5. opfordrer Kommissionen til at overvåge situationen for nordkoreanske flygtninge nøje i samarbejde med UNHCR og om nødvendigt med passende økonomisk støtte;

6. opfordrer Rådet og Kommissionen til at behandle spørgsmålet om nordkoreanske flygtninge og asylansøgere på det forestående ASEM-topmøde (Asien-Europa møde) den 10.- 11. september 2006;

7. opfordrer regeringen i Den Demokratiske Folkerepublik Korea til at overholde de særlige procedurer, der er fastlagt af FN's Menneskerettighedskommission;

8. pålægger sin formand at sende denne beslutning til Rådet, Kommissionen, regeringerne i Kongeriget Thailand, Republikken Korea og Den Demokratiske Folkerepublik Korea samt til FN's højkommissær for menneskerettigheder.

--------------------------------------------------